Source: http://www.iusinfo.si/DnevneVsebine/Novice.aspx?id=198603
Timestamp: 2017-12-13 00:35:17+00:00

Document:
IUS-INFO - Dnevne novice - Prihodnji teden na sodiščih: Začelo se bo sojenje za Facebook umor
Prihodnji teden na sodiščih: Začelo se bo sojenje za "Facebook umor"
Ljubljana, 18. junija (STA) - Na slovenskih sodiščih je prihodnji teden razpisanih sicer nekoliko manj obravnav, jih je pa zato več odmevnih. Tako bosta pred sodnika stopila osumljena za t. i. Facebook umor februarja letos. Na sodišče se vrača tudi zgodba o ugrabitvi in kasnejši smrti Zorice Škrbić. H koncu se bliža sojenje za smrt dveletne deklice na Jesenicah.
Osumljenca "Facebook umora" se bosta izrekla o krivdi
Na Okrožnem sodišču v Krškem je za sredo razpisan predobravnavni narok za 20-letnega Aleša Olovca in 29-letnega Martina Kovača, ki ju tožilstvo bremeni umora znanca v Podbočju pri Krškem v noči z 12. na 13. februar letos.
Policija je v noči z 12. na 13. februar prijela več prijav posnetka pretepa, objavljenega na družbenem omrežju Facebook. Policisti so z akcijo preverjanja 13. februarja okoli 4. ure zjutraj v okolici Podbočja v Občini Krško našli hudo pretepenega 26-letnika, ki so ga reševalci zaradi hudih poškodb prepeljali v Univerzitetni klinični center Ljubljana, kjer je dan kasneje umrl.
Policisti Policijske uprave Novo mesto so kmalu prijeli Olovca in Kovača ter ju osumili kaznivega dejanja povzročitve posebno hude telesne poškodbe, za katero je zagrožena zaporna kazen od enega do 10 let. Po smrti žrtve je tožilec očitano kaznivo dejanje spremenil v povzročitev posebno hude telesne poškodbe s smrtnim izidom, za kar je zagrožena kazen do 15 let zapora, v začetku junija pa je tožilstvo obtožnico prekvalificiralo v umor. Mladeničema za umor na grozovit in zahrbten način grozi od 15 do 30 let zapora, za neupravičeno slikovno snemanje pa je zagrožena kazen do enega leta zapora.
Na sodišče se vrača primer ugrabitve in mučenja Zorice Škrbić
Na Okrožnem sodišču v Ljubljani bo v petek obravnava v ponovljenem sojenju Milanu Trivkoviću, ki mu tožilstvo očita sodelovanja v hudodelski združbi, ki naj bi junija 2014 ugrabila in do smrti mučila Zorico Škrbić. Ta je bila dolgoletna partnerica Dejana Vidmarja, ki prestaja dolgoletno zaporno kazen zaradi ropa SKB banke v noči z 31. oktobra na 1. november 2005. Ugrabitelji so Škrbićevo odpeljali do skrivališča v gozdu na obrobju Ljubljane, privezali za drevo in skoraj devet ur mučili. Proti jutru so jo odpeljali v Podpeč in vrgli iz avta, zaradi hudih poškodb je tam umrla. Združba je od Škrbićeve hotela izvedeti, kje je okoli 20 milijonov evrov iz ropa banke, ki jih niso nikoli našli.
V prvem sojenju so vpletenost v ugrabitev in mučenje že na predobravnavnem naroku priznali Željko Petrović, Blagoje Sazdov in Senad Livadić ter na podlagi sporazuma o priznanju krivde dobili 15, 14 oziroma dve leti in dva meseca zapora. Trivković je krivdo ves čas zanikal, zato so zoper njega opravili celotni dokazni postopek. Sodišče ga je očitkov oprostilo, ker da kljub sumljivim okoliščinam ni mogoče skleniti nedvoumnega zaključka, da je storilec res on, a je višje sodišče oprostilno sodbo razveljavilo. Ko je okrožno sodišče zanj odredilo ponovni pripor, je Trivković sicer izginil, a so ga po dobrih dveh tednih aretirali na območju Brežic.
Pred sodišče obtoženi umora partnerice januarja letos v Mariboru
Na Okrožno sodišče v Mariboru je v četrtek klican 87-letni Ivan Grobin, ki mu sodijo zaradi umora 70-letne zunajzakonske partnerice. Do tragedije je prišlo konec januarja v mariborskem stanovanjskem bloku, kjer naj bi obdolženi zvečer zaradi spora glede nepremičnine ustrelil partnerico, nato pa je skušal soditi še sebi. Storilec je namreč po strelu nase izgubil zavest, šele naslednji dan zjutraj pa je sam poklical policiste. Ob prihodu reševalcev je bila živa tudi njegova žrtev, ki pa je kljub zdravniški pomoči pozneje umrla.
Na omenjenem sodišču se bo ta teden tudi nadaljevalo sojenje vpletenim v korupcijsko afero Elektra Maribor. Nekdanji predsednik uprave Andrej Kosmačin, takratna sodelavka Danijela Homec in nekdanji lokalni politik in podjetnik Gregor Jager naj bi bili vpleteni v domnevno nezakonito oddajo posla za gradnjo 110-kilovoltnega kablovoda v Mariboru in so edini iz odmevne kriminalistične preiskave leta 2011, ki zanikajo vpletenost v koruptivno dogovarjanje poslov.
Prav tako se bo nadaljevalo sojenje Željku Stokaniću in Anisu Duliću zaradi domnevnih poskusov prirejanja rezultatov nogometnih tekem. Oba zanikata podkupovanje nogometašev, ki bi morali v zameno za darilo poskrbeti za slabšo igro na tekmi.
PONEDELJEK, 19. junija
9.00 nadaljevanje sojenja v zadevi Balkanski bojevnik, Okrožno sodišče v Ljubljani (sodnica Andreja Sedej Grčar), razpravna dvorana 30
9.30 narok v tožbi nekdanjega direktorja ZRS UP Rada Pišota proti Univerzi na Primorskem zaradi redne odpovedi iz krivdnih razlogov; Delovno sodišče v Kopru (sodnica Martina Andrejašič Zazula), razpravna dvorana
10.00 začetek sojenja rektorju Univerze na Primorskem Draganu Marušiču in odvetniku Velimirju Cugmasu zaradi domnevno sporne pogodbe o svetovanju; Okrajno sodišče v Kopru (sodnica Melita Černe), razpravna dvorana 151
11.15 predobravnavni narok zoper predsednika Združenja malih delničarjev Kristijana Verbiča zaradi žaljive obdolžitve; Okrožno sodišče v Ljubljani (sodnica Irena Škulj Gradišar), Razpravna dvorana 35
13.00 nadaljevanje sojenja nekdanjim vodilnim v Elektru Maribor in nekdanjemu podžupanu Gregorja Jagra zaradi nezakonite oddaje posla; Okrožno sodišče v Mariboru (sodnica Danila Dobčnik Šošterič), razpravna dvorana 127
15.00 Na novogoriškem okrožnem sodišču bodo izrekli sodbo osumljenim zaradi izsiljevanja in oderuških obresti, na zatožni klopi je dvanajst obtoženih (poleg Radenka Vasića, njegovih otrok Gorana in Radenke ter partnerke Vesne Grubač, še Zoran Vardić, Darij Zornada, Nedeljko Marušić, Keram Idrizoski, Miha Klaj, Jure Klaj ter notarja Gregor Mesar in Polka Bošković); Okrožno sodišče v Novi Gorici (sodnica Andrejka Luznik), razpravna dvorana 122/I
TOREK, 20. junija
9.00 tožba Stephena Casiraghija proti državi za plačilo odškodnine; Okrožno sodišče v Ljubljani (sodnica Barbara Krpač Ulaga), razpravna dvorana 355
SREDA, 21. junija
8.30 tožba zaposlenih v javnem podjetju Ljubljanski potniški promet (LPP) zoper delodajalca, v kateri zahtevajo izplačilo prispevkov za poklicno zavarovanje; Delovno in socialno sodišče v Ljubljani (sodnica Mirjam Jaklič Petrovič), soba 3/I
9.00 obravnava v ponovljenem sojenju zoper Milana Trivkovića, enega od soobtoženih sodelovanja v hudodelski združbi, ki naj bi junija 2014 ugrabila in do smrti mučila Zorico Škrbić; Okrožno sodišče v Ljubljani (sodnik Srečko Škerbec), konferenčna dvorana 327
9.00 tožba za odvzem nezakonito pridobljenega premoženja v višini 138.324,59 evra zoper Abedina Kotorrija in Branka Brinška; Okrožno sodišče v Ljubljani (sodnica Jelka Podgoršek), razpravna dvorana 355
12.00 nadaljevanje obravnave tožbe nekdanjega policista Gregorja Makovca, ki je bil sicer obsojen zaradi neupravičenega prometa z drogami, jemanja podkupnine, zlorabe uradnega položaja in protipravne prilastitve ob preiskavi, zoper ministrstvo za notranje zadeve zaradi izredne odpovedi pogodbe o zaposlitvi zaradi kršitev pogodbenih obveznosti; Delovno in socialno sodišče v Ljubljani (sodnica Snežana Zorc), soba 7/III
13.00 predobravnavni narok za Aleša Olovca in Martina Kovača, ki ju tožilstvo bremeni umora ter snemanja in predvajanja dejanja preko družbenega omrežja Facebook, ko sta februarja letos v Podbočju hudo pretepla znanca, ta pa je dan za tem umrl v bolnišnici; Okrožno sodišče v Krškem; (sodnica Cvetka Ogorevc Sotelšek), razpravna dvorana 205/II
ČETRTEK, 22. junija
8.30 nadaljevanje sojenja Metiju Plavi zaradi kaznivega dejanja izsiljevanja. Obtoženi naj bi od šenčurskega kmeta zahteval plačilo 1,6 milijona evrov visokega namišljenega dolga in mu pri tem grozil tudi s smrtjo; Okrožno sodišče v Kranju (sodnica Marjeta Dvornik), razpravna dvorana 121
9.00 tožba za odvzem nezakonito pridobljenega premoženja v višini 256.000 evrov nekdanjemu mariborskemu županu Francu Kanglerju in njegovi hčeri Maši Kangler; Okrožno sodišče v Ljubljani (sodnica Božena Novak), razpravna dvorana 349
9.00 tožba za odvzem nezakonito pridobljenega premoženja v višini 633.103,39 evra Kemalu Ličini; Okrožno sodišče v Ljubljani (sodnica Jadranka Juhant), razpravna dvorana 6
9.00 obravnava zoper Ivana Grobina, ki mu tožilstvo očita umor 70-letne zunajzakonske partnerice; Okrožno sodišče v Mariboru (sodnica Tanja Rot), dvorana 236
10.00 nadaljevanje sojenja Željku Stokaniću in Anisu Duliću zaradi domnevnih poskusov prirejanja rezultatov nogometnih tekem; Okrožno sodišče v Mariboru (sodnica Tanja Rot), dvorana 236
13.30 nadaljevanje sojenja nekdanjim vodilnim v Elektru Maribor in nekdanjemu podžupanu Gregorja Jagra zaradi nezakonite oddaje posla; Okrožno sodišče v Mariboru (sodnica Danila Dobčnik Šošterič), razpravna dvorana 46
PETEK, 23. junija
8.30 nadaljevanje sojenja Sandi Alibabić in Mirzanu Jakupiju, ki sta obtožena več kaznivih dejanj surovega ravnanja in povročitve telesnih poškodb, ki so julija 2016 vodile do smrti dveletne jeseniške deklice; Okrožno sodišče v Kranju (sodnica Milena Turuk), razpravna dvorana št. 121
9.00 nadaljevanje sojenja parohu srbske pravoslavne cerkve Peranu Boškoviću zaradi domnevne zlorabe položaja pri gospodarski dejavnosti; Okrožno sodišče v Ljubljani (sodnica Mojca Kocjančič), razpravna dvorana 63
9.00 nadaljevanje sojenja balonarju Miru Kolencu, ki ga obtožnica bremeni povzročitve splošne nevarnosti ob balonarski nesreči avgusta 2012 na Ljubljanskem barju, v kateri je umrlo šest ljudi; Okrožno sodišče v Ljubljani (sodnica Sinja Božičnik), razpravna dvorana 349
9.00 predobravnavni narok za Patricijo Cenček, obtoženo, da je kone februarja zabodla partnerja, policiji pa naznanila, da se je poškodoval sam, moški je kasneje v bolnišnici umrl; Okrožno sodišče v Ljubljani (sodnik Tomaž Bromše), razpravna dvorana 9
9.00 nadaljevanje glavne obravnave v sojenju nekdanjemu predsedniku uprave Luke Koper Robertu Časarju in soobtoženim v zadevi Beltinci; Okrožno sodišče v Kopru (sodnik Matej Štros), razpravna dvorana
9.30 nadaljevanje sojenja nekdanjemu vodji gorenjske podružnice NLB Dušanu Šuštarju, obtoženemu zlorabe položaja; Okrožno sodišče v Ljubljani (sodnik Gorazd Fabjančič), razpravna dvorana 30
10.00 obravnava tožbe za odvzem premoženja nezakonitega izvora v višini 1,9 milijona evrov za Andreja Lovšina, Lucijo Lovšin in Marijo Lovšin; Okrožno sodišče v Ljubljani (sodnica Suzana Ivanič Lovrin), razpravna dvorana 316
Vir: Spletne strani slovenskih sodišč v petek, 16. junija, do 12. ure. Za morebitne naknadne preklice oziroma preložitve obravnav STA ne odgovarja.

References: sodišče 
 sodišče 
 Sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče